ลุ้น GL ประกาศกำไร Q2 โตก้าวกระโดด! เล็งจับมือลาว-กัมพูชา ให้บริการสินเชื่อเจ้าหลัก
GL เตรียมประกาศกำไร Q2/58 โต 600% หลังจากมียอดสินเชื่อจักรยานยนต์ในประเทศเพื่อนบ้านเพิ่มขึ้น ขณะที่อยู่ระหว่างเตรียมการเซ็นต์สัญญาร่วมเป็นพันธมิตรกับกัมพูชา-พม่า ให้บริการสินเชื่อเจ้าหลัก
15 ก.ค. 2558

ผู้สื่อข่าวรายงานว่า แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า บริษัท กรุ๊ปลีส จำกัด (มหาชน) หรือ GL จะประกาศงบการเงินในไตรมาส 2 ปี 58 มีกำไรเติบโต 600% จากปีก่อน หลังจากที่บริษัทมียอดสินเชื่อจักรยานยนต์ในประเทศเพื่อนบ้านเพิ่มขึ้น ขณะเดียวกัน มีกระแสข่าวว่าบริษัทอยู่ในระหว่างเตรียมการเซ็นต์สัญญาร่วมเป็นพันธมิตรกับประเทศกัมพูชา และเมียนม่าร์ เพื่อเป็นผู้ให้บริการสินเชื่อเจ้าหลัก
ด้าน บล.ดีบีเอสฯ ระบุในบทวิเคราะห์ว่า คาดการณ์ว่าผลประกอบการไตรมาส 2/58 ของ GL เติบโตก้าวกระโดดมาก เนื่องจากธุรกิจในประเทศยังไปได้ดี ขณะที่ธุรกิจในกัมพูชาเติบโตก้าวกระโดดต่อเนื่อง และฐานกำไรที่ต่ำเพียง 7 ล้านบาทในไตรมาส 2/58
ทั้งนี้บริษัทรายงานกำไรสุทธิไตรมาส 1/58 เท่ากับ 110 ล้านบาท โดยคาดว่าในไตรมาส 2 ปี 58 จะอยู่ที่ 115+/- ล้านบาท ซึ่งเพิ่มขึ้นอย่างมากเมื่อเทียบกับช่วงเดียวกันของปีก่อน
สำหรับ Key Growth ของปี 58-59 คือ ธุรกิจในกัมพูชา บริษัทได้รับใบอนุญาตทำธุรกิจเช่าซื้อรถจักรยานยนต์ในลาวแล้วเมื่อพ.ค.58 คาดว่าจะทำกำไรได้ชัดเจนตั้งแต่ปี 60 เป็นต้นไป สำหรับ Key growth ในปี 58-59 คือ ธุรกิจในกัมพูชาที่เติบโตสูงมาก โดยสัดส่วนกำไรของธุรกิจจากกัมพูชาจะเพิ่มเป็น 40% ของกำไรรวมในปี 58 (จาก 15% ในปี 57)
ทั้งนี้แนะนำ “ซื้อ” GL ในเชิงกลยุทธ์เนื่องจากมีแนวโน้มการเติบโตที่ชัดเจนและต่อเนื่อง โดยตลาดรถจักรยานยนต์ภูมิภาคอาเซียนโดยเฉพาะประเทศในกลุ่ม CLMV มีโอกาสเติบโตอย่างมาก สำหรับราคาเป้าหมายขณะนี้ยังไม่รวมธุรกิจในลาว และประเทศอื่นๆ ที่กำลังจะเข้าไปลงทุน เช่น เวียดนาม, อินโดนีเซีย เป็นต้น แต่หากรวม ราคาเป้าหมายก็จะปรับขึ้นได้อีกซึ่งนักวิเคราะห์อยู่ระหว่างพิจารณาปรับเพิ่ม